Scania Euro 6 pressiinfo
EVENT
Tegevus
31. märts 2011. a.
14:15
Scania tutvustab kahte uut 440 ja 480 hobujõulist 13-liitrise töömahuga mootorit. Saasteainete hulk heitegaasides väheneb radikaalselt, kütusekulu aga püsib sama heal tasemel kui on Euro 5 mootoritel.
Scania uued Euro 6 mootorid pakuvad samasugust pöördemomenti, võimsust ja efektiivset kütusekulu kui on nende eelkäijatel, Euro 5 mootoritel. Uued mootorid on eelkõige võimalus tõelistele Scania fännidele ja kõrgema keskkonnateadlikkusega ettevõtetele: saada kohe enda kasutusse uusim tehnoloogia ning kõige keskkonnasõbralikumad veokid.
Euro 6 standard ise muutub veokimüügis kohustuslikuks 2012. aasta lõpus ning 2013. aastast müüdavad veokid peavad olema kõik uuele standardile vastava keskkonnasõbralikuma jõuallikaga.
Head kütusekulu näitajad on säilinud
Scania on suutnud hoida uute mootorite kütusekulu samasugusena, kui see on Euro 5 mootoritel. Ökonoomsus, juhitavus ning mootori kiire reageerimine juhi soovidele – kõik need omadused on uutel mootoritel sama head. 440 ja 480 hobujõulised Euro 6 mootorid on valikus kõikidele G- ja R- seeria mudelitele ning need mootorid sobivad igasuguse iseloomuga töödeks.
Euro 6 tähendab Euro 5 mootoritega võrreldes heitmete drastilist vähenemist. Lämmastikoksiidide ja tahkete osakeste kogus moodustab kõigest ühe viiendiku Euro 5 mootorite vastavate heitmete kogusest. Uus element heitmete analüüsimisel on tahkete osakeste loendamine, mis tähendab mootori kasutamisel praktikas seda, et tahkete osakeste tegelik kogus heitmetes on kõigest ligikaudu üks kuuendik Euro 5 vastavast näitajast.